
REFERAT
Autorităţile administraţiei publice locale au competenţe exclusive în ceea ce priveşte înfiinţarea, organizarea, gestionarea şi coordonarea serviciului de salubrizare a localităţilor, având atribuţii în domeniul stabilirii, ajustării ori modificării tarifelor propuse de operator în conformitate cu normele metodologice elaborate şi aprobate de A.N.R.S.C.
Consiliul local al municipiului Timişoara a delegat, în baza contractului de concesiune nr. SC 2006-15414/31.07.2006, activităţile specifice serviciului de salubrizare către operatorul SC RETIM ECOLOGIC SERVICE SA.

Depozitul de deşeuri Parţa-Şag unde se depozitează deşeurile municipale din Timişoara, trebuie să sisteze depozitarea la  31.12.2008. Acest  termen a fost prevăzut în Tratatul de Aderare  a României la Uniunea Europeană, aprobat prin Legea nr. 157/2005 precum şi prin H.G.349/2005 privind depozitarea deşeurilor, Anexa 5, Tabel 5.1.
Deşi Primăria Municipiului Timişoara a solicitat în mai multe rânduri Ministerul Mediului şi Dezvoltării Durabile (prin adresa nr. SC2008-1406/24.01.2008 şi adresa SC2008-11639/02.06.2008) prelungirea activităţii de depozitare a deşeurilor la depozitul Parţa-Şag până la intrarea în funcţiune a depozitului ecologic Ghizela, acesta nu a aprobat solicitările şi nu a agreat nici varianta instalării utilajului de împachetat a deşeurilor menajere în vederea depozitării temporare la depozitul Parţa-Şag, întrucât continuarea activităţii pe acest depozit după această dată constituie o încălcare a actelor de reglementare în vigoare precum şi angajamentele asumate de România prin semnarea Tratatului de Aderare la Uniunea Europeană şi poate conduce la declanşarea procedurii de infrigement.
Prin HCL nr. 457 din 20.12.2005 Consiliul Local al Municipiului Timişoara s-a asociat cu Consiliul Judeţean Timiş în vederea promovării proiectului „Sistem integrat de gestiune a deşeurilor menajere în judeţul Timiş”. Proiectul, respectiv investiţia propusă, este complexă, incluzând construirea depozitului ecologic zonal Ghizela şi închiderea depozitului Parţa-Şag.
 Lucrările de construcţie a depozitului de la  Ghizela nu au început încă, lucru constatat cu ocazia deplasării efectuate la Ghizela în data de 27.08.2008, de Domnul Viceprimar Sorin Grindeanu, Domnul Director al Direcţiei Edilitare Dumitru Andor şi Doamna Marinela Topor, Şef Birou Gestiune Deşeuri, însoţiţi de Domnul Viceprimar al Comunei Ghizela Domnul Cenuşe Dan şi Domnul Florin Cepănariu Director General Tehnic Investiţii SC RETIM ECOLOGIC SERVICE SA, ceea ce ne întăreşte convingerea că nici măcar în trimestrul I 2009 nu se vor putea depozita deşeuri la Ghizela, deşi prin adresa nr. SC2008-7329/04.04.2008 Primarul municipiului Timişoara a solicitat Consiliului Judeţean începerea în regim de urgenţă a lucrărilor la depozit, deoarece municipiul Timişoara nu mai are alt amplasament pentru a depozita deşeurile generate.
La ora actuală operatorul de servicii publice de salubrizare S.C. RETIM ECOLOGIC SERVICE S.A. este pus în situaţia de a achiziţiona şi instala, în regim de urgenţă şi din surse proprii,  un echipament de balotare a deşeurilor menajere, în vederea depozitării temporare a acestora, echipament a cărui valoare este de aproximativ 1.000.000 euro, la care se adaugă cheltuielile de amenajare a platformei, racorduri cu instalaţia electrică, apă, canalizare şi achiziţionarea unor utilaje de încărcare-descărcare şi transport a baloţilor.

Având în vedere investiţia care trebuie să se realizeze în regim de urgenţă, se impune majorarea tarifelor activităţilor specifice serviciului de salubrizare, în devans, faţă de prevederile contractului de concesiune nr. SC2006-15414/31.07.2006.  Dat fiind faptul că se impun noi procese tehnologice în vederea gestionării deşeurilor ceea ce duce la o schimbare semnificativă a echilibrului contractual, modificarea tarifelor se va face cu aprobarea Consiliului Local şi se va încheia un act adiţional la contractul de concesiune.
Documentaţia privind modificarea tarifelor a fost întocmită în conformitate cu normele metodologice de stabilire, ajustare sau modificare a tarifelor pentru activităţile specifice serviciului de salubrizare a localităţilor elaborate de către Autoritatea Naţională de Reglementare pentru Serviciile Comunitare de Utilităţi Publice şi aprobate prin Ordinul nr. 109/2007 al A.N.R.S.C. Bucureşti.

În exercitarea competenţelor şi atribuţiilor ce le revin în sfera serviciilor de utilităţi publice, autorităţile administraţiei publice locale adoptă hotărâri în legătură cu  aprobarea stabilirii, ajustării sau modificării preţurilor şi tarifelor pentru serviciile de utilităţi publice.

Având în vedere cele prezentate mai sus,  precum şi adresa nr. SC2008-19858/ 04.09.2008 a Direcţiei Economice 

PROPUNEM:
Aprobarea, începând cu data de 01.10.2008, a modificării tarifelor activităţilor specifice serviciul de salubrizare, prevăzute în contractul de delegare a gestiunii serviciilor publice de salubrizare a localităţilor nr. SC 2006-15414/31.07.2006, conform documentaţiei anexate la prezentul referat întocmită de către operatorul de servicii publice de salubrizare SC RETIM ECOLOGIC SERVICE SA.

